NARIADENIE KOMISIE (ES) č. 2020/2006
z 22. decembra 2006,
ktorým sa mení a dopĺňa nariadenie (ES) č. 2535/2001, pokiaľ ide o spravovanie colných kvót WTO pre maslo z Nového Zélandu
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 1255/1999 zo 17. mája 1999 o spoločnej organizácii trhu s mliekom a mliečnymi výrobkami (1), a najmä na jeho článok 29 ods. 1,
keďže:
(1)
V nariadení Komisie (ES) č. 2535/2001 zo 14. decembra 2001, ktorým sa ustanovujú podrobné pravidlá uplatňovania nariadenia Rady (ES) č. 1255/1999 o dohodách týkajúcich sa dovozu mlieka a mliečnych výrobkov a otvorenia colných kvót (2), sa ustanovujú predovšetkým pravidlá týkajúce sa „novozélandského masla“ podľa článku 25 ods. 1 uvedeného nariadenia.
(2)
Súdny dvor Európskych spoločenstiev vo svojom rozsudku z 11. júla 2006 vo veci C-313/04 Franz Egenberger GmbH Molkerei und Trockenwerk proti Bundesanstalt für Landwirtschaft und Ernährung uviedol, že: „Článok 35 ods. 2 nariadenia Komisie (ES) č. 2535/2001 zo 14. decembra 2001, ktorým sa ustanovujú podrobné pravidlá uplatňovania nariadenia Rady (ES) č. 1255/1999 o dohodách týkajúcich sa dovozu mlieka a mliečnych výrobkov a otvorenia colných kvót je neplatný z toho dôvodu, že žiadosti o vydanie dovoznej licencie na novozélandské maslo so zníženým clom môžu byť podané len na príslušných úradoch Spojeného kráľovstva“; a „články 25 a 32 nariadenia č. 2535/2001 v spojení s prílohami III, IV a XII tohto nariadenia sú neplatné, keďže umožňujú diskrimináciu pri vydávaní dovozných licencií na novozélandské maslo so zníženým clom.“
(3)
Je potrebné zaviesť novú dohodu na spravovanie colných kvót od 1. januára 2007, ktorou by sa zaručil nediskriminačný prístup dovozcov ku kvótam v súlade s rozsudkom Súdneho dvora vo veci C-313/04.
(4)
S cieľom zároveň poskytovať stabilitu v obchode pri postupnom otváraní celkového množstva kvót pre všetkých záujemcov z radov prevádzkovateľov sa zdá byť vhodné spravovať kvóty prostredníctvom metódy uvedenej v tretej zarážke článku 29 ods. 2 nariadenia (ES) č. 1255/1999. Z toho dôvodu by sa malo ustanoviť rozdelenie kvót medzi tradičných dovozcov a nových dovozcov. Malo by sa prijať opatrenie, v ktorom sa časť týkajúca tradičných dovozcov bude spravovať pri zohľadnení obchodovania v predchádzajúcom období pri rovnakých kvótach a časť týkajúca sa nových dovozcov bude spravovať súčasným posudzovaním licencií.
(5)
S cieľom zabezpečiť, aby žiadosti o dovozné licencie boli nenadhodnotené, a s cieľom zamedziť špekuláciám a zabezpečiť maximálne využívanie kvót, každý žiadateľ z časti kvót týkajúcej sa nových dovozcov by mal žiadať minimálne množstvo a žiadosti sa obmedzujú na 10 % disponibilného množstva. Z rovnakých dôvodov by sa mali ustanoviť kritériá na umožnenie účasti na kvótach; konkrétne by sa kvóty mali otvoriť pre tých prevádzkovateľov, ktorí preukazujú určitú úroveň obchodných činností v sektore mlieka. S cieľom poskytnúť rovnocennejší prístup ku kvótam pre nových dovozcov môže každý žiadateľ požiadať o maximálne množstvo.
(6)
Stupeň bezpečnosti by sa mal stanoviť na úrovni, pri ktorej by sa zaručilo, že len statoční obchodníci podávajú žiadosti v rámci kvóty. Z toho dôvodu je vhodné prijať stupeň bezpečnosti, ktorý je uplatniteľný na spravovanie kvót uvedených v kapitole 1 hlavy II nariadenia (ES) č. 2535/2001.
(7)
S cieľom zabrániť vydávaniu licencií pre množstvá, ktoré sú hospodársky nezrealizovateľné, v prípade, že by sa licencie vydávali pre množstvá menšie než 20 ton sa použije sa postup losovania dávok.
(8)
Dovoz novozélandského masla musí byť v súlade s určitými požiadavkami týkajúcimi sa kvality a zloženia, ustanovenými v nariadení (ES) č. 2535/2001. S cieľom potvrdiť súlad s týmito požiadavkami a preukázať pôvod výrobkov by sa malo prijať opatrenie, na základe ktorého prevádzkovateľ pri dovoze predkladá osvedčenie IMA 1.
(9)
Riadiaci výbor pre mlieko a mliečne výrobky nepredložil svoje stanovisko v lehote stanovenej jeho predsedom,
PRIJALA TOTO NARIADENIE:
Článok 1
Nariadenie (ES) č. 2535/2001 sa mení a dopĺňa takto:
1.
Článok 9 sa nahrádza takto:
„Článok 9
Do 1. júna musí príslušný úrad informovať žiadateľov o výsledku schvaľovacieho konania a ak to bude aktuálne, tak im oznámi ich schvaľovacie číslo. Schválenie bude platné jeden rok.“
2.
Články 24 a 25 sa nahradzujú týmito článkami:
„Článok 24
1. Tento oddiel sa vzťahuje na dovozy podľa kvót pre určené krajiny pôvodu zaradené do zoznamu CXL, ktorý je uvedený v prílohe III (B).
2. V prílohe III (B) k tomuto nariadeniu sa ustanovujú clá, ktoré sa budú uplatňovať a maximálne množstvá, ktoré sa môžu dovážať v lehote platnosti dovoznej colnej kvóty.
Článok 25
1. Dovozné licencie pre výrobky uvedené v prílohe III (B) pri uvedenej colnej sadzbe sa budú vydávať iba po predložení príslušného osvedčenia IMA 1, pre celé netto množstvo uvedené v osvedčení IMA 1.
Osvedčenia IMA 1 musia spĺňať požiadavky ustanovené v článkoch 29 až 33. Na dovozných licenciách musí byť uvedené číslo a dátum vydania príslušného osvedčenia IMA 1.
2. Dovozné licencie sa môžu vydávať iba po tom, ako príslušný úrad preveril, že sú v súlade s článkom 33 ods. 1 písm. e).
Orgány, ktoré vydávajú licencie, zašlú Komisii kópiu osvedčenia IMA 1 predloženého s každou žiadosťou o dovoznú licenciu najneskôr do 18.00 (bruselského času) v deň predloženia.
Orgány, ktoré vydávajú licencie, vydajú dovozné licencie nasledujúci štvrtý pracovný deň, za predpokladu, že Komisia neprijala žiadne zvláštne opatrenia ešte pred týmto dátumom.
Príslušný orgán, ktorý vydáva dovozné licencie, si ponechá originál každého predloženého osvedčenia IMA 1.“
3.
V článku 26 ods. 2 sa druhý pododsek vypúšťa.
4.
Články 34 až 39 sa nahrádzajú takto:
„Článok 34
1. Tento oddiel sa vzťahuje na dovozy masla z Nového Zélandu podľa kvót 09.4195 a 09.4182, ako sa uvádza v prílohe III (A) k tomuto nariadeniu.
2. Uplatňujú sa ustanovenia článkov 27, 30, 31 ods. 1, 32 ods. 2 a 3 a článku 33 ods. 1 písmená a) až d).
3. Slová ‚najmenej šesť týždňov staré‘ v označení kvóty pre novozélandské maslo znamenajú najmenej šesť týždňov staré k dátumu, kedy sa predložilo colným úradom vyhlásenie o prepustení do voľného obehu.
4. V prílohe III (A) sa ustanovujú colné kvóty, clá ktoré sa budú uplatňovať, maximálne množstvá, ktoré sa dovezú v každom období alebo podobdobí platnosti colnej kvóty.
Článok 34a
1. Kvóty sa rozdeľujú do dvoch častí, ako sa uvádza v prílohe III (A):
a)
kvóta č. 09.4195 (ďalej len ‚časť A‘) sa distribuuje medzi dovozcov Spoločenstva, ktorí sú schválení podľa ustanovení článku 7 a ktorí môžu preukázať:
i)
pre kvótový rok 2007, že počas roka 2006 dovážali podľa kvóty 09.4589,
ii)
pre kvótový rok 2008, že v období od 1. januára 2006 do 31. decembra 2007 dovážali podľa jednej z kvót 09.4589, 09.4195 alebo 09.4182,
iii)
pre ďalšie kvótové roky, že počas 24 mesiacov pred mesiacom november predchádzajúcim kvótovému roku dovážali podľa jednej z kvót 09.4589, 09.4195 or 09.4182;
b)
kvóta č. 09.4182 (ďalej len ‚časť B‘) sa vyhradí žiadateľom,
i)
ktorí sú schválení podľa ustanovení článku 7, alebo
ii)
na obdobie mesiacov január až jún 2007 pre žiadateľov so sídlom v Bulharsku a Rumunsku, ktorí spĺňajú ustanovenia článku 1 ods. 2 nariadenia Komisie (ES) č. 2018/2006 (3),
a
iii)
ktorí môžu preukázať, že počas 12 mesačného obdobia pred mesiacom november predchádzajúcim kvótovému roku dovážali do Spoločenstva a/alebo vyvážali zo Spoločenstva aspoň 100 ton mlieka alebo mliečnych výrobkov uvedených v kapitole 04 kombinovanej nomenklatúry v rámci najmenej štyroch samostatných operácií.
Pre kvótové roky 2007 a 2008 však uvedeným 12 mesačným obdobím budú kalendárne roky 2006 a 2007 v uvedenom poradí.
2. Dôkazy o obchodovaní uvedené v písmene a) a v písmene b) bod (ii) a (iii) odseku 1 sú platné pre obidva polročné obdobia kvótového roka.
3 Žiadosti o licenciu sa môžu podávať iba počas prvých 10 dní týchto mesiacov:
a)
v januári 2007 a 2008 na poddobdobie kvóty január - jún; žiadosti o licencie na január 2007 sa však môžu podávať počas prvých 15 dní,
b)
v novembri na podobdobie kvóty január - jún,
c)
v júni na podobdobie kvóty júl - december.
4. Žiadosti o dovozné licencie budú prijateľné, ak na žiadateľa zahŕňajú:
a)
Pokiaľ ide o časť A, nie viac ako 125 %:
i)
z množstva výrobkov, ktoré v roku 2006 dovážali podľa kvóty 09.4589, pokiaľ ide o kvótový rok 2007,
ii)
z celkového množstva výrobkov, ktoré v rokoch 2006 a 2007 dovážali podľa kvóty 09.4589, 09.4195 a 09.4182, pokiaľ ide o kvótový rok 2008,
iii)
z množstiev, ktoré doviezli podľa kvót 09.4589, 09.4195 alebo 09.4182 počas 24 mesiacov pred mesiacom november predchádzajúcim kvótovému roku, pokiaľ ide o ďalšie kvótové roky;
b)
Pokiaľ ide o časť B, nie menej ako 20 ton a nie viac ako 10 % dostupného množstva na poddobdobie a za predpokladu, že sú schopní uspokojivo preukázať príslušnému orgánu dotknutého členského štátu, že spĺňajú podmienky ustanovené v odseku 1 písmeno b.
Uvedené dôkazy sa predkladajú v čase podávania žiadostí o licenciu.
Žiadatelia môžu súčasne podať žiadosť o obidve časti kvóty za predpokladu, že spĺňajú podmienky oprávnenosti.
Žiadosti o licenciu sa musia pre časť A a pre časť B podať osobitne.
Dôkaz o dovoze a vývoze sa poskytuje v súlade s druhým pododsekom článku 5 nariadenia (ES) 1301/2006.
5 Žiadosti o licenciu sa môžu podávať iba v členskom štáte schvaľovania a musia mať schvaľovacie číslo dovozcu.
Článok 35
Zábezpeka uvedená v článku 15 ods. 2 nariadenia (ES) č. 1291/2000 bude predstavovať 35 EUR na 100 kg netto výrobku.
Článok 35a
1. Najneskôr tretí pracovný deň po ukončení lehoty na podávanie žiadostí oznámia členské štáty Komisii žiadosti podané pre každý z príslušných výrobkov.
2. Súčasťou oznámení sú množstvá, o ktoré sa žiada pod číslom kvóty rozpísané podľa položiek KN.
3. Do piatich pracovných dní po uplynutí oznamovacieho obdobia uvedeného v odseku 1 Komisia rozhodne, v akom rozsahu sa žiadostí môžu prijať. Ak požadované množstvá neprekračujú dostupné množstvá kvóty, Komisia rozhodnutie neprijme a licencie sa vydajú na požadované množstvá.
V prípadoch, ak žiadosti o licencie na subkvótu prekročia dostupné množstvo na príslušné obdobie kvóty, uplatní Komisia jednotný prideľovací koeficient pre množstvá, na ktoré sa žiadosť vzťahuje. Časť zábezpeky, ktorá zodpovedá neprideleným množstvám sa uvoľní.
V prípadoch, ak by sa pri jednej zo subkvót dôsledkom uplatnenia prideľovacieho koeficientu mala prideliť licencia na menej než 20 ton na žiadosť, zodpovedajúce dostupné množstvá sa poskytnú príslušnému členskému štátu zlosovaním dávok pre licencie na 20 ton medzi žiadateľmi, ktorým by sa v dôsledku uplatnenia prideľovacieho koeficientu malo prideliť menej ako 20 ton.
Ak by v dôsledku zavedenia dávok vo výške 20 ton zostalo množstvo menšie ako 20 ton, toto množstvo sa považuje za jednu zásielku.
Zábezpeky na žiadosti, ktoré sú neúspešné počas prideľovania losovaním dávok, sa bezodkladne uvoľňujú.
4. Licencie sa vydajú najneskôr 5 pracovných dní po rozhodnutí uvedenom v odseku 3.
5. Dovozné licencie vydané podľa tohto nariadenia sú platné do posledného dňa polročného obdobia uvedeného v prílohe III (A).
6. Dovozné licencie vydané podľa tohto oddielu sa môžu prenášať iba na fyzické alebo právnické osoby schválené v súlade s článkom 7. Prevodca podá žiadosť o prenos a oznámi vydávajúcemu orgánu schvaľovacie číslo nadobúdateľa.
Článok 35b
Žiadosti o licencie a licencie obsahujú odkazy ustanovené v článku 28 okrem odkazov na osvedčenie IMA 1.
V rámčeku 16 žiadostí o licenciu sa môže uvádzať jeden alebo viac položiek KN uvedených v prílohe III (A).
B rámčeku 20 licencií sa uvádza obdobie subkvóty, na ktoré sa licencie vydávajú.
Ak sa v žiadosti o licenciu uvádza viac ako jedna položka KN, musí sa upresniť množstvo požadované na každú položku a na každú položku sa vydá samostatná licencia.
Článok 36
Ak maslo z Nového Zélandu nespĺňa požiadavky týkajúce sa zloženia, kvóta sa neposkytne na celé množstvo, ktoré je predmetom príslušného colného vyhlásenia.
Ak sa zistí nezhodnosť, v prípadoch, v ktorých sa prijalo vyhlásenie o prepustení do voľného obehu, colné úrady vyberú dovozné clo ustanovené v prílohe I k nariadeniu Rady (EHS) č. 2658/87. Na tento účel sa vydá dovozná licencia s úplným clom na nezodpovedajúce množstvo.
Toto množstvo sa do licencie nezapočítava.
Článok 37
1. Colná sadzba ustanovená v prílohe III (A) sa uplatňuje na maslo z Nového Zélandu dovezené podľa tohto oddielu len na základe predloženia vyhlásenia o prepustení do voľného obehu, ku ktorému sa priloží dovozná licencia, vydaná v súlade s ustanoveniami článku 35a, a osvedčenia IMA 1 podľa prílohy X, ktoré vydal vydávajúci orgán uvedený v prílohe XII, pri preukázaní podmienok oprávnenosti a pôvodu výrobku, na ktorý sa toto vyhlásenie vzťahuje. Colné orgány uvedú na dovoznej licencii poradové číslo osvedčenia IMA.
2. Množstvo uvedené v osvedčení IMA je zhodné s množstvom uvedeným na dovoznom colnom vyhlásení.
3. Osvedčenia IMA 1 sú platné odo dňa vydania do posledného dňa ročného obdobia dovoznej kvóty.
4. Dovozná licencia sa môže vydávať pre jedno alebo viac vyhlásení.
Článok 38
Okrem požiadaviek ustanovených v článku 33 ods. 1 písm. a) až d) môžu byť vydávajúce orgány uvedené v prílohe XII, len ak sa zaviažu oznamovať Komisii pre proces typickú štandardnú odchýlku obsahu tuku, ako sa uvádza v prílohe IV ods. 1 písm. e), v novozélandskom masle, ktoré vyrobil každý výrobca uvedený v prílohe IV ods. 1 písm. a) v súlade s nákupnou špecifikáciou každého výrobku.
Článok 39
Do 31. januára po skončení daného kvótového roku oznámia členské štáty Komisii konečné mesačné množstvá a celkové množstvo výrobkov pre daný kvótový rok, pre ktoré boli prijaté prehlásenia o prepustení do voľného obehu podľa colnej kvóty uvedenej v odseku 1 počas predchádzajúceho kvótového roku.
Mesačné oznámenia sa budú zasielať do desiatich dní v mesiaci nasledujúcom po mesiaci, v ktorom sa prijali prehlásenia o prepustení do voľného obehu.“
5.
Príloha III (A) sa nahrádza prílohou I k tomuto nariadeniu.
6.
Príloha II k tomuto nariadeniu sa vkladá ako príloha III (B).
7.
V prílohe IV sa časť „1: DEFINÍCIE“ mení a dopĺňa takto:
a)
písmeno a) sa nahrádza takto:
„a)
‚výrobca‘: Samostatný výrobca alebo podnik, ktorý vyrába maslo na vývoz do Spoločenstva podľa colných kvót uvedených v prílohe III (A)“
b)
písmeno c) sa nahrádza takto:
„c)
‚dávka‘: množstvo masla uvedené v osvedčení IMA 1 predloženom príslušnému colnému orgánu na prepustenie do voľného obehu podľa colných kvót uvedených v prílohe III (A);“
8.
V prílohe X sa znenie v rámčeku s názvom OSVEDČENIE sa nahrádza takto:
„OSVEDČENIE
Na prijatie určitého masla z Nového Zélandu podliehajúceho colnej kvóte uvedenej v prílohe III (A)“
Článok 2
Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.
Uplatňuje sa od 1. januára 2007.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 22. decembra 2006